Kamu bisa jelasin ke aku soal Maya Karin dalam bahasa melayu?

Maya Karin Roelcke (lahir 29 Oktober 1979) merupakan seorang pelakon, penyanyi, model, pengacara televisyen dan aktivis Malaysia, kelahiran Jerman. Menjadi salah seorang pelakon wanita terulung di Malaysia dalam industri perfileman tanah air, Maya meraih penghargaan meluas untuk kemenangan anugerah dan persembahan terbaik menerusi lakonannya dalam filem seperti Pontianak Harum Sundal Malam (2004), Anak Halal (2007), Ombak Rindu (2011), Munafik 2 (2018) dan Bulan dan Pria Terhebat (2020). Sebagai pelakon yang bertaraf kelas A, beliau diketahui banyak bertumpu kepada filem dan tidak memilih untuk muncul dalam drama televisyen.

Dalam sejarah Festival Filem Malaysia, Maya memegang rekod untuk pelakon dengan pencalonan terbanyak bagi kategori Anugerah Pelakon Wanita Terbaik sebanyak 11 kali dan beliau ialah dikalangan pelakon wanita yang memenangi anugerah itu sebanyak dua kali. Beliau juga merupakan salah seorang daripada dua pelakon wanita Malaysia dan yang pertama yang memenangi Anugerah Pelakon Wanita Terbaik di Festival Filem Asia Pasifik. Beliau telah tercalon dalam kategori pelakon terbaik dan anugerah hiburan popular hampir setiap tahun dan meraih pelbagai anugerah dan pencalonan di Festival Filem Malaysia, Anugerah Skrin, Anugerah Majlis Pengkritik Filem Kuala Lumpur, Anugerah Lawak Warna, Festival Filem Asia Pasifik, Estepona Fantasy & Terror Film Festival, Anugerah Bintang Popular Berita Harian dan Anugerah MeleTOP Era.

Anugerah pertama yang dimenangi Maya ialah trofi Artis Baru Popular di Anugerah Bintang Popular Berita Harian 2001 (ABPBH 2001) yang berlangsung di Genting Highlands, Pahang. Seterusnya beliau memenangi kategori Pelakon Filem Wanita Popular di ABPBH 2005, 2008 dan 2011. Beliau diberi jolokan sebagai "Ratu Filem Seram" kerana banyak membintangi filem seram. Bagi kerjayanya sebagai penyanyi, Maya telah menerbitkan sebanyak tiga album studio, album pertamanya, Erti Cinta telah terjual sebanyak 10,000 unit di Malaysia sahaja. Pada Jun 2018, Harian Metro menyenaraikan beliau sebagai salah seorang daripada 10 pelakon popular yang meraih pengiktirafan di peringkat global.

Di pentas, Maya telah beraksi dalam banyak pementasan teater, antaranya ialah In The Mind's Eye (1999), Natrah (2009) dan Supermokh Sebuah Muzikal (2013). Di luar kerjaya hiburannya, Maya juga telah bergiat aktif dalam aktiviti amal dan kebajikan, termasuk pendidikan, alam sekitar dan hak wanita serta menjadi jurucakap untuk pelbagai jenama terkenal seperti Pantene, L'Oréal dan Nescafe.